รัฐบาลไทย-ข่าวทำเนียบรัฐบาล-อธิบดีกรมสรรพสามิตรับรางวัล "ผู้นำองค์กรดิจิทัลดีเด่นแห่งปี" พร้อมอีก 2 รางวัล จากงาน DG Awards 2023 โดยสำนักงานพัฒนารัฐบาลดิจิทัล
วันพฤหัสบดีที่ 7 ธันวาคม 2566
07/12/2566
อธิบดีกรมสรรพสามิตรับรางวัล "ผู้นําองค์กรดิจิทัลดีเด่นแห่งปี" พร้อมอีก 2 รางวัล จากงาน DG Awards 2023 โดยสํานักงานพัฒนารัฐบาลดิจิทัล
อธิบดีกรมสรรพสามิตเข้ารับรางวัลผู้นําองค์กรดิจิทัลดีเด่นแห่งปี นอกจากนี้ กรมสรรพสามิตยังคว้าอีก 2 รางวัล ประกอบด้วย รางวัลหน่วยงานคุณภาพด้านการใช้ธรรมาภิบาลข้อมูลภาครัฐ และรางวัลหน่วยงานคุณภาพด้านการเปิดเผยข้อมูลผ่านศูนย์กลางข้อมูลเปิดภาครัฐ
ดร. เอกนิติ นิติทัณฑ์ประภาศ อธิบดีกรมสรรพสามิต เข้ารับรางวัลผู้นําองค์กรดิจิทัลดีเด่นแห่งปี นอกจากนี้ กรมสรรพสามิตยังคว้าอีก 2 รางวัล ประกอบด้วย รางวัลหน่วยงานคุณภาพด้านการใช้ธรรมาภิบาลข้อมูลภาครัฐ (Data Governance) และรางวัลหน่วยงานคุณภาพด้านการเปิดเผยข้อมูลผ่านศูนย์กลางข้อมูลเปิดภาครัฐ (data.go.th) จากงาน DG Awards (Digital Government Awards 2023) โดยสํานักงานพัฒนารัฐบาลดิจิทัล เป็นต้นแบบหน่วยงานขับเคลื่อนรัฐบาลดิจิทัลทั้งระบบ
เมื่อวันที่ 6 ธันวาคม ที่ตึกสันติไมตรี ทําเนียบรัฐบาล ดร. เอกนิติ นิติทัณฑ์ประภาศ อธิบดีกรมสรรพสามิต เข้ารับมอบรางวัลรัฐบาลดิจิทัล ประจําปี 2566 หรือ DG Awards 2023 (Digital Government Award 2023) ประเภทรางวัลผู้นําองค์กรดิจิทัลดีเด่นประจําปี 2566 สะท้อนถึงความเป็นผู้นําที่มีวิสัยทัศน์ในการนํานวัตกรรมและเทคโนโลยีมายกระดับหน่วยงาน ประกอบด้วย 5 ด้าน ได้แก่ ความพร้อมรัฐบาลดิจิทัลหน่วยงานภาครัฐของประเทศไทยในทุกดัชนี ธรรมาภิบาลข้อมูลภาครัฐ การเปิดเผยข้อมูลผ่านศูนย์กลางข้อมูลเปิดภาครัฐ ความมั่นคงปลอดภัยไซเบอร์ และการคุ้มครองข้อมูลส่วนบุคคล หรือ PDPA
พร้อมกันนี้ กรมสรรพสามิตยังได้รับอีก 2 รางวัล ประกอบด้วย รางวัลหน่วยงานคุณภาพด้านการใช้ธรรมาภิบาลข้อมูลภาครัฐ (Data Governance) และรางวัลหน่วยงานคุณภาพด้านการเปิดเผยข้อมูลผ่านศูนย์กลางข้อมูลเปิดภาครัฐ (data.go.th) โดยกรมสรรพสามิตได้ดําเนินการยกระดับการนําข้อมูลไปใช้ประโยชน์สูงสุด โดยให้ความสําคัญในเรื่องธรรมาภิบาล ซึ่งได้มีระบบบริหารและกระบวนการจัดการและคุ้มครองข้อมูลอย่างครบถ้วน นอกจากนั้น กรมสรรพสามิตได้มีการเปิดเผยข้อมูลผ่านศูนย์กลางข้อมูลเปิดภาครัฐ (Open Data) ผ่านเว็บไซต์ data.go.th และ catalod.excise.go.th ซึ่งชุดข้อมูลเหล่านี้ ได้ถูกนําไปใช้ให้เกิดประโยชน์สูงสุดต่อการให้บริการผู้เสียภาษีสรรพสามิต และการพัฒนาประเทศ
ดร. เอกนิติ นิติทัณฑ์ประภาศ กล่าวว่า ในช่วง 1 ปีที่ผ่าน กรมสรรพสามิตได้นํานวัตกรรมและเทคโนโลยีดิจิทัลมายกระดับการทํางานทั้งระบบ เพื่อช่วยตอบโจทย์ทั้งกับผู้ประกอบการที่เสียภาษีสรรพสามิต รวมถึงเพื่อให้เกิดประสิทธิภาพของการจัดเก็บภาษีสรรพสามิต และการขับเคลื่อนเศรษฐกิจที่มุ่งเน้นสิ่งแวดล้อม สังคม และธรรมาภิบาล (ESG) สร้างมาตรฐานสากล เดินหน้าประเทศไทยสู่ความยั่งยืนตามยุทธศาสตร์ของกรมฯ
ดร. เอกนิติ นิติทัณฑ์ประภาศ กล่าวเพิ่มเติมว่า ทั้งรางวัลผู้นําองค์กรดิจิทัลและหน่วยงานคุณภาพอีก 2 รางวัล ถือว่าเป็นรางวัลของเจ้าหน้าที่กรมสรรพสามิตทุกคนที่ได้ร่วมมือกันยกระดับการทํางาน เรียนรู้สิ่งใหม่ๆ วิธีการใหม่ๆ ปรับมาตรฐานการทํางานให้เกิดความคล่องตัว รวมถึงการนําเทคโนโลยีดิจิทัลมาใช้ เพื่อให้กรมสรรพสามิตสามารถปฏิบัติภารกิจในการจัดเก็บภาษีสรรพสามิต รวมถึงปราบปรามสินค้าผิดกฎหมาย โดยยึดหลักผู้เสียภาษีเป็นศูนย์กลาง เพื่อให้เกิดความสะดวก รวดเร็ว เพื่ออํานวยความสะดวกแก่ผู้จ่ายภาษี ควบคู่ไปกับการให้ความสําคัญกับการจัดการและคุ้มครองข้อมูลของประชาชนผู้เสียภาษีทุกคนไม่ให้ตกไปอยู่กับกลุ่มผู้ไม่หวังดี รวมถึงเผยแพร่ข้อมูลที่เป็นประโยชน์ตอบโจทย์การพัฒนาประเทศและการบริการประชาชนอีกด้วย
สําหรับรางวัล Digital Government Awards 2023 เป็นรางวัลที่สํานักงานพัฒนารัฐบาลดิจิทัล (องค์การมหาชน) หรือ (สพร.) มอบให้แก่หน่วยงานภาครัฐเพื่อเป็นการให้เกียรติและเชิดชูหน่วยงานที่มีความมุ่งมั่นพัฒนาองค์กรไปสู่การเป็นรัฐบาลดิจิทัล โดยการนําเทคโนโลยีดิจิทัลมาปรับใช้เพื่อเพิ่มศักยภาพในการทํางาน เชื่อมโยงการเข้าถึงข้อมูลระหว่างหน่วยงานของภาครัฐ ภาคเอกชน และภาคประชาชน ให้เกิดความสะดวก รวดเร็ว และโปร่งใส ส่งเสริมให้ประเทศไทยมีรัฐบาลดิจิทัลได้อย่างสมบูรณ์แบบ เพื่อเป็นประโยชน์ต่อพี่น้องประชาชน และประเทศชาติ